06.07.2011 16:48   "Ma arvan, et Mart Laaril oleks pidanud olema õigus võtta selline nõunik nagu ta ise tahab, ilma sellise naeruväärse protsessita," rääkis Mäggi ERR-i uudisteportaalile.    "Selline "jokitamine" on mõnes mõttes paratamatus. /.../ Tundus muidugi natuke naeruväärne, et avalike suhete nõuniku kohal on vaja doktorikraadi," ütles ta.    Mäggi sõnul on arusaadav, et alluvaks soovitakse inimest, keda juba tuntakse ning on pigem positiivne, et nõunikuks valitud Lauri Vahtre ja minister Mart Laar on varasemast sõbrad.    "Need inimesed on pikka aega koos töötanud ja esindavad tegelikult nad ühte ideoloogiat. Palju riske on avalikkuse ees maandatud," märkis ta.    "Kui riigihangete ja igasuguste konkursside korraldamist natuke sisulisemalt vaadata, siis need on kujunenud rohkem juristide mängumaaks, mitte parima leidmiseks," lisas Mäggi.    Kaitseministeerium avaldas täna, et avalike suhete nõuniku konkursi, milles osalemise üheks nõudeks oli doktorikraad, võitis IRL-i liige Lauri Vahtre.    Konkurssi oli korduvalt kritiseerinud Eesti Päevaleht, väites, et doktorikraadi nõue oli seatud selleks, et Vahtre sellele kohale saada.     Postimees.ee küsimusele, kas nõue oli õigustatud, vastas Vahtre täna, et midagi absurdset see pole, kuid ülepingutamine ehk küll.    Ministeeriumi pressiesindaja Peeter Kuimet põhjendas, et PR-nõuniku koht eeldab head haridust,  analüütilist kompetentsi ja kogemust, mida võib eeldada doktorikraadiga inimeselt.